በቂ የኮሮና ወረርሽኝ መከላከያ እንደማይቀርብላቸው በግንባታ ዘርፍ የተሠማሩ ሠራተኞች ተናገሩ፡፡ ሠራተኞች ግብዓቶችን በተገቢው መንገድ እየተጠቀሙ አለመሆኑም ተመላክቷል፡፡
የኮሮና ቫይረስ ተጋላጭነትን ለመከላከል በቂ ድጋፍ እየተደረገላቸው እንዳልሆነ በባሕር ዳር ከተማ ዓባይ ድልድይ ግንባታ ሥራ ላይ የተሰማሩ ሠራተኞች ተናግረዋል፡፡ አብመድ ያነጋገራቸው የግንባታ ሠራተኞች እንዳሉት በሳምንት አንድ የፊት መሸፈኛ እና አንድ ጥንድ ጓንት ይቀርባል፡፡ በቀን ሁለት ጊዜ ደግሞ የሰውነት ሙቀታቸው ይለካል፡፡ ይሁን እንጂ አቅርቦቱ ተጋላጭነትን በሚቀንስ መልኩ እንዳልሆነ ነው የተናገሩት፡፡ ዘግይቶ የሚቀርብላቸው ጓንት እና ጭምብል ፊትን ከመሸፈን ባለፈ የቫይረሱን ስርጭት ይከላከላል ብለው እንደማያስቡም ነው የተናገሩት፡፡ ይኸውም ረጅም ጊዜ በማገልገሉ የተነሳ እንየሠራተኞች አስተባባሪው አቶ አድማሱ ፈንታሁን በሰጡት አስተያዬት የወረርሽኙን ስርጭት ለመከላከል የተጀማመሩ ተግባራት ቢኖሩም በቂ እንዳልሆኑ አመላክተዋል፡፡ በማሳያነትም የሥራ ኃላፊዎች እና ሠራተኞች የሚጠቀሙት ጭምብል የጥራት ደረጃ የተለያዬ መሆኑን አንስተዋል፡፡ የሠራተኞች ቅሬታ ትክክል በመሆኑ በአስተባባሪው በኩልም ጥያቄ መቅረቡን ተናግረዋል፡፡ ሆኖም የተሰጣቸውን ጭምብል እና ጓንት አጥበው እንዲጠቀሙ ከማሳሰብ ባለፈ በቂ ምላሽ እንደሌለ ነው ያስታወቁት፡፡ አቶ አድማሱ በሠራተኞች በኩልም መመሪያ አለማክበር እና የሥነ ምግባር ጥሰት መኖሩን አመላክተዋል፡፡አብመድም በቦታው ተገኝቶ ጭምብል የማይጠቀሙ ሠራተኞች መኖራቸውን ታዝቧል፡፡ የንጽሕና መጠበቂያ ውኃ፣ ሳሙናና እና ሳኒታይዘርም የለም፤ ከፍተኛ ማኅበረሰባዊ ጥግግት ከመኖሩም በላይ የመሥሪያ መሣሪያዎችን በጋራ ነው የሚጠቀሙት፡፡ የግንባታ አልባሳት የማይጠቀሙ ሠራተኞችንም ተመልክተናል፡፡የቻይናው ‘ሲሲሲ’ ግንባታ ተቋራጩ የሠራተኞች ደኅንነት ተቆጣጣሪ ባለሙያው አቶ መሐመድ ገላው በበኩላቸው ወረርሽኙን ለመከላከል እየተሠራ መሆኑን ተናግረዋል፡፡ እንደ አቶ መሐመድ ማብራሪያ በቀን ሁለት ጊዜ የሙቀት ልኬታ ማድረግ፣ ሁሉም ሰው የአፍና አፍንጫ መሸፈኛ (ጭንብል) ሳይጠቀም ወደ ውስጥ እንዳይገባ ጥብቅ ቁጥጥር ማድረግ፣ ሠራተኞች በተቻላቸው መጠን ከንክኪ ተቆጥበው ርቀታቸውንም እንዲጠብቁ ግንዛቤ መፍጠር እየተከናወኑ ከሚገኙ ተግባራት መካከል ተጠቃሽ ናቸው፡፡ ለእያንዳንዱ ሠራተኛ በሁለት እና በሦስት ቀን፤ በጣም አስቸጋሪ ሥራ ለሚሠሩ ደግሞ በየቀኑ የፊት መሸፈኛ ጭንብል እና የእጅ ጓንት እየተሠጠ መሆኑንም ነው የተናገሩት፡፡በግንባታ ቦታዎች ከፍተኛ ጥንቃቄ እንዲደረግ የአማራ ክልል ሠራተኛ እና ማኅበራዊ ጉዳይ ቢሮ አሳስቧል፡፡ ቢሮው ተቋራጮች የወረርሽኙን ስርጭት መቆጣጠሪያ ግብዓት በበቂ ሁኔታ እንዲያቀርቡ፣ ሠራተኞችም በሚገባ እንዲጠቀሙ ነው ያሳሳበው፡፡ ይሁን እንጂ ተቋራጮችም በሚጠበቅባቸው ልክ መከላከያ ግብዓቶችን እያሟሉ አለመሆኑን በቢሮው የሠላማዊ ኢንዱስትሪ ግንኙነት ዳይሬክተር አጥናፉ በላይ ተናግረዋል፡፡ ሠራተኞች የሚቀርብላቸውን መከላከያ መሣሪያ በተገቢው መንገድ እንደማይጠቀሙና ንጽሕናቸውን እየጠበቁ እንዳልሆነም ተናግረዋል፡፡ ቀጣይ በግንባታ ቦታዎች የወረርሽኙን ስርጭት ለመከላከል በፌዴራል ደረጃ የወጣውን አስገዳጅ መመሪያ በክልሉ ተፈጻሚ በማድረግ ሁሉም ተቋራጮች ተግባራዊ እንዲያደርጉት እንደሚሠራም አስታውቀዋል፡፡ ግዴታውን የማይወጣ ተቋራጭ ካለ በአቅራቢያው በሚገኝ የኮሮና ወረርሽኝ መከላከል እና መቆጣጠር ግብረ ኃይል አማካኝነት እንዲያስተካከል እንደሚደረግም አስገንዝበዋል፡፡ዘጋቢ፡-ደጀኔ በቀለ